ΚΑΝΟΝΙΣΜΟΣ (ΕΟΚ) αριθ. 1351/72 ΤΗΣ ΕΠΙΤΡΟΠΗΣ της 28ης Ιουνίου 1972 περί αναγνωρίσεως των ομάδων παραγωγών στον τομέα του λυκίσκου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ), αριθ. 1696/71 του Συμβουλίου της 26ης Ιουλίου 1971, περί κοινής οργανώσεως αγοράς στον τομέα του λυκίσκου(1)και ιδίως το άρθρο 7 παράγραφος 5,

Εκτιμώντας:

ότι οι όροι που προβλέπονται στο άρθρο 7 του κανονισμού (ΕΟΚ) αριθ. 1696/71, για την αναγνώριση μιας ομάδας παραγωγών ή μιας ενώσεως αναγνωρισμένων ομάδων παραγωγών λυκίσκου, περιλαμβάνουν την εφαρμογή κοινών κανόνων παραγωγής και διαθέσεως στην αγορά κατά το πρώτο στάδιο εμπορίας, καθώς και τη δικαιολόγηση επαρκούς οικονομικής δραστηριότητος- ότι είναι απαραίτητο να καθορισθούν αυτοί οι όροι-

ότι για την εξασφάλιση ομοιομορφίας στη διοικητική διαδικασία πρέπει να ρυθμιστούν ορισμένες λεπτομέρειες που αφορούν την αίτηση, τη χορήγηση και την ανάκληση της αναγνωρίσεως- ότι είναι χρήσιμο να προβλέπεται για την ενημέρωση των Κρατών μελών και όλων των ενδιαφερομένων η δημοσίευση στην αρχή κάθε χρόνου του πίνακα των αναγνωρισμένων ομάδων και ενώσεων ομάδων που αναγνωρίστηκαν κατά τη διάρκεια του προηγουμένου χρόνου και εκείνων, των οποίων η αναγνώριση ανακλήθηκε κατά τη διάρκεια της ίδιας περιόδου-

ότι τα μέτρα που προβλέπονται στον παρόντα κανονισμό είναι σύμφωνα με την γνώμη της Επιτροπής Διαχειρίσεως του Λυκίσκου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για να απολαύει της αναγνωρίσεως, που προβλέπεται στο άρθρο 7 του κανονισμού (ΕΟΚ) αριθ. 1696/71 μια ομάδα παραγωγών, καλούμενη κατωτέρω "ομάδα", δεν μπορεί να έχει άλλα μέλη, εκτός από παραγωγούς λυκίσκου.

2. Οι κοινοί κανόνες που προβλέπονται στο άρθρο 7 παράγραφος 3 υπό α) του κανονισμού (ΕΟΚ) αριθ. 1696/71, καθορίζονται εγγράφως.

Οι κανόνες αυτοί αφορούν τουλάχιστο:

α) για την παραγωγή:

αα) τη χρησιμοποίηση μιας ή περισσότερων ποικιλιών, καθοριζόμενων κατά την ανανέωση των φυτειών ή τη δημιουργία νέων φυτειών,

ββ) την τήρηση ορισμένων καλλιεργητικών μεθόδων και μέτρων προστασίας των φυτών,

γγ) τη συγκομιδή, την αποξήρανση και, ενδεχομένως, τη συσκευασία

β) για τη διάθεση στην αγορά, τις διατάξεις που αφορούν τις πωλήσεις από την "ομάδα" αφ' ενός και τους παραγωγούς αφ' ετέρου, κυρίως όσον αφορά τη συγκέντρωση και τους όρους της προσφοράς.

3. Σαν πρώτο στάδιο εμπορίας, νοείται η πώληση λυκίσκου, που παράγεται από τον ίδιο τον πωλητή, ή σε περίπτωση πωλήσεως από ομάδα, η πώληση λυκίσκου που παράγεται από τα μέλη της, στο χονδρικό εμπόριο ή στη βιομηχανία επεξεργασίας.

Άρθρο 2

1. Μία ομάδα για να αναγνωρισθεί πρέπει να περιλαμβάνει καταγραφείσες εκτάσεις τουλάχιστο 60 εκταρίων και επτά τουλάχιστο παραγωγούς.

2. Εν τούτοις κατά τη διαδικασία του άρθρου 20 του κανονισμού (ΕΟΚ) αριθ. 1696/71, ένα Κράτος μέλος μπορεί να εξουσιοδοτηθεί κατόπιν αιτήσεώς του, να αναγνωρίσει μια ομάδα, της οποίας οι καταγραφείσες εκτάσεις είναι μικρότερες από 60 εκτάρια, αν οι εκτάσεις αυτές βρίσκονται σε αναγνωρισμένη περιοχή παραγωγής, που καλύπτει λιγότερα από 100 εκτάρια.

Άρθρο 3

Με την αίτηση αναγνωρίσεως, υποβάλλονται τα παρακάτω δικαιολογητικά και στοιχεία:

α) τα καταστατικά,

β) τα στοιχεία των προσώπων, που είναι εξουσιοδοτημένα να ενεργούν στο όνομα ή για λογαριασμό της ομάδας,

γ) τα στοιχεία για τις δραστηριότητες που δικαιολογούν την αίτηση αναγνωρίσεως,

δ) η απόδειξη ότι τηρούνται οι διατάξεις που αναφέρονται στο άρθρο 2.

Άρθρο 4

1. Τα Κράτη μέλη αποφασίζουν για την παροχή αναγνωρίσεως εντός προθεσμίας τριών μηνών από την κατάθεση της αιτήσεως.

2. Η αναγνώριση μιας ομάδας ανακαλείται, αν οι όροι που προβλέπονται για την αναγνώριση, δεν πληρούνται πλέον ή αν η αναγνώριση αυτή βασίζεται σε εσφαλμένα στοιχεία. Η αναγνώριση ανακαλείται αναδρομικά, αν η ομάδα την επέτυχε ή επωφελείται αυτής δολίως.

3. Τα Κράτη μέλη ασκούν συνεχή έλεγχο για την τήρηση των όρων αναγνωρίσεως από τις αναγνωρισμένες ομάδες.

Άρθρο 5

1. Για να τύχει αναγνωρίσεως μια ένωση αναγνωρισμένων ομάδων πρέπει να περιλαμβάνει καταγραφείσες εκτάσεις τουλάχιστον 500 εκταρίων.

2. Οι διατάξεις του παρόντος κανονισμού, εκτός του άρθρου 2, είναι εφαρμοστέες στις ενώσεις ομάδων.

Άρθρο 6

1. Όταν ένα Κράτος μέλος χορηγεί, αρνείται ή ανακαλεί την αναγνώριση σε μια ομάδα, ενημερώνει σχετικά την Επιτροπή εντός προθεσμίας δύο μηνών, από της κοινοποιήσεως της αποφάσεως στην ομάδα αυτή αναφέροντας τα αίτια της μη αποδοχής της αιτήσεως ή της ανακλήσεως της αναγνωρίσεως.

2. Στην αρχή κάθε χρόνου η Επιτροπή εξασφαλίζει τη δημοσίευση στην Επίσημη Εφημερίδα των Ευρωπαϊκών Κοινοτήτων, του καταλόγου των αναγνωρισμένων ομάδων και ενώσεων των ομάδων παραγωγών που αναγνωρίσθηκαν κατά τη διάρκεια του προηγουμένου χρόνου, καθώς και εκείνων, των οποίων η αναγνώριση ανακλήθηκε κατά τη διάρκεια της ίδιας περιόδου.

Άρθρο 7

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 28 Ιουνίου 1972.

Για την Επιτροπή

Ο Πρόεδρος

S. L. MANSHOLT

(1) ΕΕ αριθ. Ν 175 της 4.8.1971, σ. 1.